L. Žitňanská, poslankyňa: (2007-09-19):
Neznalosť zákona neospravedlňuje, to je zásada, ktorá platí stáročia. Ale, samozrejme, nerobím si ilúzie. A ja viem, že ľudia nezaspávajú s tým, že majú Zbierku zákonov na nočnom stolíku. Nemajú na nočnom stolíku ani zákon o starobnom sporení, ale vychádzajú zo sprostredkovaných informácií, ktorým viac či menej dôverujú. Dá sa predpokladať, že slovám populárneho premiéra dôverujú, dá sa predpokladať, že dôverujú slovám guvernéra Národnej banky. A dnes musia mať problém si vybrať. A to je pre mňa jeden z dôvodov, prečo si myslím, že ľuďom treba dať vyššiu mieru istoty dnes. Myslím si, že máme povinnosť dať im vyššiu mieru istoty, a preto stabilizovať systém. A jedna z možností, ako ľuďom túto istotu poskytnúť, je dnes jediný právne dostupný spôsob, a síce schváliť zákon 90 hlasmi, a tým docieliť istú väčšiu mieru stability právneho prostredia pre starobné sporenie. Vychádzam z toho, že do 2. piliera vstúpilo toľko spomínaných 1,5 mil. ľudí dobrovoľne, zvyšok, samozrejme, povinne na základe zákona. A títo ľudia prijali podmienky, ktoré im dal štát. To si treba uvedomiť, že tieto podmienky dal štát, to je jedno, ktorá vláda to bola. Vo vzťahu k ľuďom to bol štát, ktorý im tieto podmienky dal, a štát vzbudil v ľuďoch určité dlhodobé a oprávnené očakávania. A preto si myslím, že štát je aj povinný ľuďom garantovať, aby tieto očakávania boli naplnené. A preto je tu návrh ústavného zákona, preto je tu opätovne návrh ústavného zákona, i keď, a už to tu bolo spomínané, ale myslím, že to trošičku zaniklo, tento návrh ústavného zákona je trošku iný, ako bol ten, ktorý tu bol predložený a prerokovávaný na začiatku tohto roka. Trošku iný je v tom, že chcel vyjsť v ústrety aj argumentom poslancov vládnej koalície, chcel sa s nimi vysporiadať v nádeji, že bude väčšia šanca získať aj poslancov vládnej koalície na podporu tohto ústavného zákona. Tá výhrada bola smerovaná k tomu, že návrh ústavného zákona, tak ako bol predložený pred pol rokom, garantoval len 2. pilier, nevzťahoval sa na 1. pilier. My sme sa tým zaoberali a chcem veľmi poďakovať aj pani poslankyni Radičovej, ktorá sa touto otázkou veľmi zaoberala. A pravdou je, že dnešný ústavný systém je nastavený tak, že ústava garantuje  hmotné zabezpečenie v starobe. Ústavný zákon, ktorý je dnes na stole, dopĺňa systém o garanciu dvojpilierového dôchodkového systému, a to ako poistného systému v 1. pilieri, tak  starobného sporenia v 2. pilieri. Chcem povedať aj to, že veľmi často v rámci vecných diskusií argumenty zo strany  poslancov vládnej koalície smerujú k tomu, že treba najskôr urobiť určité korekcie v systéme a potom sa môžeme rozprávať o tom, ako systém stabilizovať príp. aj na úrovni ústavného zákona. Chcem povedať, že nie je pravda to, čo sa zvykne hovoriť, a počula som to aj v médiách z úst poslancov vládnej koalície. Toto nie je zákon o tom, že systém starobného sporenia je nemenný, je to zákon o tom, že tie zmeny nesmú byť robené tak, aby ohrozovali príjem dôchodcov z 2. piliera v budúcnosti. To znamená, nemožno tieto pravidlá, ktoré sú  dnes nastavené, meniť v neprospech  budúcich dôchodkov dnešných sporiteľov. To je všetko a nič viac. Akékoľvek dolaďovanie systému či už v rámci 1. alebo 2. piliera je, samozrejme, možné. Ešte jednu poznámku by som chcela povedať, pretože hovorí sa tu často o tom, že treba poskytovať garancie v rámci 1. piliera. A nikto tu zatiaľ neodpovedal na otázku pána poslanca Ivanča, ktorú včera položil, aký bude mať dôchodok on, dnešný štyridsiatnik, pardon, povedal,  že má 36 rokov, ospravedlňujem sa. A ja vám odpoviem. Nemôže vám dnes nikto  na túto otázku odpovedať, pretože to nikto nevie, pretože o vašom dôchodku, pán poslanec, rozhodne vláda a parlament, ktorý bude vtedy pri moci, keď vy pôjdete do dôchodku. Domnievam sa, že tak ako je systém nastavený, je dobrý. Domnievam sa, že ľudia vedia vyhodnotiť, čo je pre nich výhodné a čo pre nich nie je výhodné. Keďže 1,5 mil. ľudí sa v tomto smere rozhodlo, preto si myslím, že si zaslúžia stabilizovať systém, pre ktorý sa rozhodli. Na záver za seba chcem povedať, že poznajúc zákon dôverujem stále systému starobného dôchodkového sporenia, a preto podporujem tento návrh ústavného zákona, ktorý som aj spolupodpísala, a preto nepodporím ani žiadne zmeny, ktoré by tento systém destabilizovali. Ďakujem pekne. (Potlesk.)